അബഹ

സൗദി അറേബ്യയിലെ അസീർ പ്രവിശ്യയിൽ ദക്ഷിണ-പശ്ചിമ ദിക്കിൽ സമുദ്ര നിരപ്പിൽ നിന്നും  2,270 മീറ്റർ (7,450 അടി) ഉയരത്തിൽ സ്ഥിതി ചെയ്യുന്ന പട്ടണമാണ്‌ അബഹ () . സൗദി അറേബ്യയുടെ തെക്കുപടിഞ്ഞാറൻ മേഖലയിലെ ഫലഭൂയിഷ്ഠമായ അസിർ പർവതനിരകളിൽ, അസിർ ദേശീയോദ്യാനത്തിന് സമീപത്താണ് ഇത് സ്ഥിതി ചെയ്യുന്നത്.അബഹയിലെ മിതമായ കാലാവസ്ഥ സൗദികൾക്ക് ഇത് ഒരു ജനപ്രിയ വിനോദസഞ്ചാര കേന്ദ്രമാക്കി മാറ്റുന്നു. കടലിനു മുകളിലുള്ള സ്ഥാനം കാരണം സൗദികൾ ഈ നഗരത്തെ പർവതങ്ങളുടെ വധു എന്നും വിളിക്കുന്നു. പ്രകൃതി കനിഞ്ഞനുഗ്രഹിച്ച അൽസഭ പ്രദേശങ്ങൾ അബഹയുടെ പ്രത്യേകതയാണ്. ജനബാഹുല്യം കൊണ്ടും വൈവിധ്യമാർന്ന സാംസ്കാരിക പരിപാടികൾ കൊണ്ടും സൗദിയിലെ ടൂറിസം ഭൂപടത്തിൽ സ്ഥാനം പിടിച്ച ആഘോഷമാണ് അബഹ ഫെസ്റ്റിവൽ. ഫൈസൽ ഇബ്നു ഖാലിദ്‌ രാജകുമാരനാണ് അബഹ ഉൾപ്പെടെയുള്ള അസീർ മേഖലയുടെ  ഭരണാധികാരി.

 ചരിത്രം 
ഒന്നാം ലോകമഹായുദ്ധം വരെ ഓട്ടോമൻ സാമ്രാജ്യത്തിന്റെ അധികാരത്തിൻ കീഴിൽ അസീറിലെ രാജകുമാരൻ ഇബ്നു അയ്ദേയുടെ തലസ്ഥാന നഗരമായിരുന്നു അബഹ. 1918-ൽ, അസീറിലെ രാജകുമാരനും ഇബ്നു അയ്ദിന്റെ ചെറുമകനായിരുന്ന യഹ്‌യ ബിൻ ഹസുൻ അൽ അയ്ദേ, പൂർണ്ണ സ്വാതന്ത്ര്യത്തോടെ അബഹ കീഴടക്കി തന്റെ കുടുംബത്തിന്റെ സിംഹാസനത്തിലേക്ക് മടങ്ങിയെത്തി. 1920-ൽ, സൗദി അറേബ്യയുടെ ഏകീകരണ സമയത്ത് ഇബ്‌നു സൗദിനോട് വിശ്വസ്തത പുലർത്തിയിരുന്ന നെജ്ദിലെ ഇഖ്‌വാൻ ഗോത്രക്കാർ അസീർ പ്രദേശം കീഴടക്കി. സാംസ്കാരിക പൈതൃകത്താൽ സമ്പന്നമായ ഈ പ്രദേശത്ത്  കോട്ടകൾ ഉൾപ്പെടെയുള്ള നിരവധി ചരിത്ര സ്ഥലങ്ങൾ ഉണ്ട്. ഇവിടെയുള്ള ഗോത്ര വിഭാഗങ്ങൾ ബനി ഷെഹ്ർ, ബനി അമ്ർ, ബാൽ-അഹ്മർ, ബാൽ-അസ്മർ, ബാൽ-ഖർൺ, ഷുംറാൻ തുടങ്ങിയവയും ചിലർ "അൽ-അസ്ദ്" വിഭാഗത്തിൽ പെട്ടവരുമാണ്. ചില വിശാല കുടുംബങ്ങളായ ഖഹ്താൻ, ഷഹ്രാൻ എന്നിവ ഹൂദ് ഗോത്രവുമായി ബന്ധപ്പെട്ടവരാണ്. എ.ഡി മൂന്നാം നൂറ്റാണ്ടിൽ "മാരിബ് അണക്കെട്ട്" മൂന്നാം തവണയും തകർന്നതിനുശേഷം അസ്ദി ഗോത്രങ്ങൾ ഇവിടെ കുടിയേറി. അൽ-നമസ്, ബില്ലസ്മാർ മേഖല, ഹവ്‌റ ബില്ലസ്മർ സെൻ്റർ, ഖാലിദ്, ഇയാ താഴ്‌വര, അത്‌നീൻ ബില്ലസ്‌മർ (ഇത് തലസ്ഥാനമാണ്), സുബുഹ് ബില്ലഹ്‌മർ, അൽ-നിമാസ്, തനോമ, അൽ-മജരേദഹ്, ബൽ-ഖർൻ സെൻ്റർ, സബ്ത് അലല്യ (ബിഷാ, വാൽ) തുടങ്ങിയവയെല്ലാം ഉൾപ്പെടുന്നതാണ് അസീർ മേഖല.

2015-ൽ ഒരു കൂട്ടം ഭീകരർ അബഹയിലെ ഒരു വലിയ പള്ളി ആക്രമിച്ചപ്പോൾ കൊല്ലപ്പെട്ടവരിൽ ചിലർ പോലീസ് ഉദ്യോഗസ്ഥരും ഉൾപ്പെടുന്നു.

 വിനോദസഞ്ചാരം 
സൗദി അറേബ്യയിലെ പ്രധാന വിനോദസഞ്ചാരകേന്ദ്രമാണ്‌ അബഹ. അൽഗറ, അൽ സുദ, ഹബ്ല, രിജാൽ അൽമ, ഗ്രീൻ മൌണ്ടൻ തുടങ്ങിയ പ്രകൃതിരമണിയ പ്രദേശങ്ങൾ അടങ്ങിയതാണ് അബഹ വിനോദ സഞ്ചാരമേഖല. ആപ്പിൾ -മുന്തിരിത്തോട്ടങ്ങൾ നിറഞ്ഞുനിൽക്കുന്ന അൽ നമാസ്, ബല്ലസ്മാർ, സബ്തുൽ അലായ തുടങ്ങിയ സ്ഥലങ്ങൾ അബഹയുടെ അടുത്താണ്. സീസണിൽ ഗൾഫ് മേഖലയിൽ നിന്നെല്ലാം സന്ദർശകർ എത്താറുണ്ട്. കാലവസ്ഥയുടെ പ്രത്യേകത കൊണ്ട് അനുഗൃഹീതമാണ്‌ ഈ പ്രദേശം. സൗദി അടക്കമുള്ള ഗൾഫ് രാജ്യങ്ങളിൽ കടുത്ത ചൂട് അനുഭവപ്പെടുന്ന സമയത്തും ഇടയ്ക്കിടെ പെയ്യുന്ന മഴയും മഞ്ഞുവീഴ്ചയുമെല്ലാം ഈ പ്രദേശത്തെ ശൈത്യകാലാവസ്ഥയിൽത്തന്നെ നിലനിർത്തുന്നതാണ് സഞ്ചരികളെ ഇങ്ങോട്ട് ആകർഷിക്കുന്ന മുഖ്യഘടകം. ഗൾഫ് മേഖലയിലെ തന്നെ ഏറ്റവും ഉയരം കൂടിയ ഭാഗമാണ്‌ ഇവിടം. മഴയും കോടമഞ്ഞും ആലിപ്പഴവർ‍ഷവും ഇവിടെ സാധാരണമാണ്‌. മലകൾ തമ്മിൽ ബന്ധിപ്പിക്കുന്ന കേബിൾ കാർ സർവീസ് കടന്ന്പോകുന്നത് അബഹ നഗരത്തിന്റെ കാഴ്ചകൾ ആസ്വദിക്കാൻ പറ്റുന്ന രൂപത്തിലാണ്‌. അബ്ഹയിൽ നിന്ന് ദർബിലേക്കുള്ള ചുരം കയറിയുള്ള യാത്ര ആനന്ദകരമാണ്.
 സൂദ 
അബഹയിലെ ഒരു പ്രധാന പർവതമാണ്‌ സൂദ. ഇതിന്‌ മുകളിൽ സമതലമായ പ്രദേശങ്ങളുണ്ട്. ഇവിടത്തെ അനുകൂല കാലാവസ്ഥയിൽ ആപ്പിൾ തോട്ടങ്ങൾ പോലും സമൃദ്ധമായി കാണപ്പെടുന്നു.

 ഹബ്‌ല 
അബഹയിലെ ഒരു താഴ്വരയാണ്‌ ഹബ്‌ല. ചെങ്കുത്തായ പാർശ്വങ്ങളാണ്‌ ഈ താഴ്വരക്കുള്ളത്. തന്മൂലം പണ്ടു കാലത്ത് മുകളിൽ നിന്ന് തൂക്കിയിട്ട കയർ വഴിയാണ്‌ ആളുകൾ ഇങ്ങോട്ട് വന്നിരുന്നത്. അത് കൊണ്ട് കയർ (ഹബ്ൽ) എന്നതിൽ നിന്നുമാണ്‌ ഹബ്‌ല എന്ന പേർ ലഭിച്ചത്. സൗദി രാജവംശത്തിന്റെ അസ്തിത്വം അംഗീകരിക്കാതിരുന്ന ഒരു ഗോത്രമാണ്‌ ഇവിടെ താമസിച്ചിരുന്നത് എന്നാണ്‌ പറയപ്പെടുന്നത്. ചില വീടുകളും അവയിൽ ചില മനുഷ്യാവശിഷ്ടങ്ങളും ഇന്നും അവിടെ കാണപ്പെടുന്നു.

 അബഹ ഫെസ്റ്റിവൽ 
രാജ്യത്തെ പ്രമുഖ വിനോദസഞ്ചാരകേന്ദ്രമായ അബഹയിൽ നടക്കുന്ന വേനൽക്കാല ആഘോഷമാണ് അബഹ ഫെസ്റ്റിവൽ. നിരവധി സാംസ്‌കാരിക, വിനോദ, കായിക പരിപാടികൾ ഉൾപ്പെടുന്നതാണ് അബഹ ഫെസ്റ്റിവൽ. അസീർ ടൂറിസം പ്രമോഷൻ കൗൺസിൽ ആണ് മേള സംഘടിപ്പിക്കുന്നത്. സൗദിയിലെ പരമ്പരാഗത വസ്തുക്കളും ഉത്പന്നങ്ങളും പ്രദർശനത്തിനും വില്പനയ്ക്കുമായി ഒരുക്കാറുണ്ട്. 

ഫെസ്റ്റിവലിനോടനുബന്ധിച്ച് വിനോദസഞ്ചാരികൾക്കായി സൗദി ജിയോളജിക്കൽ സർവേക്കു കീഴിൽ എയർടാക്‌സി സർവീസ് ഉണ്ട്. ഹെലികോപ്റ്ററാണ് എയർടാക്‌സിയായി ഉപയോഗിക്കുന്നത്. അബഹ വിമാനത്താവളത്തിൽനിന്ന് പറന്നുയരുന്ന എയർടാക്‌സി സൂദ, ഫർഫ, ഹബ്‌ല തുടങ്ങിയ വിനോദകേന്ദ്രങ്ങളിലൂടെ പതിനായിരം അടി ഉയരത്തിൽവരെ പറന്ന് വിമാനത്താവളത്തിൽത്തന്നെ തിരിച്ചിറങ്ങുംhttp://www.mathrubhumi.com/nri/gulf/article_114273/  മാതൃഭൂമി ഓൺലൈൻ.

 ഭൂമിശാസ്ത്രം, കാലാവസ്ഥ 
സമുദ്രനിരപ്പിൽ നിന്ന് ഏകദേശം 2,270 മീറ്റർ (7,450 അടി) ഉയരത്തിൽ അസീറിന്റെ തെക്കൻ മേഖലയിലാണ് അബഹ സ്ഥിതി ചെയ്യുന്നത്. സൗദി അറേബ്യയിലെ ഏറ്റവും ഉയരമുള്ള കൊടുമുടിയായ ജബൽ സൗദയ്ക്ക് സമീപം, അൽ-ഹിജാസ് പർവതത്തിന്റെ പടിഞ്ഞാറൻ അറ്റത്താണിത്. അസിർ പർവതനിരകളെ സരാവത്തിന്റെ ഭാഗമായി കണക്കാക്കുമ്പോൾ, സരാവത് പർവതനിരകളാണ് പ്രദേശത്തിന്റെ ഭൂപ്രകൃതിയിൽ ആധിപത്യം പുലർത്തുന്നത്.

അവലംബം

വർഗ്ഗം:സൗദി അറേബ്യയിലെ നഗരങ്ങൾ